वाइड से शुरू हुआ ओवर, कैच आउट-बोल्ड से खत्म किया; टी-20 ब्लास्ट में हैट्रिक चूके
Shaheen Afridi Creates New World Record; Follow Vitality Blast 2023 Latest News & Match Updates On Dainik Bhaskar (दैनिक भास्कर)
पाकिस्तान के लेफ्ट आर्म पेसर शाहीन अफरीदी इंग्लैंड में कमाल कर रहे हैं। उन्होंने शनिवार को टी-20 ब्लास्ट में पारी के पहले ही ओवर में 4 विकेट निकाले। शाहीन ने अपने ओवर की शुरुआत ही वाइड बॉल से की, इस पर बाय के 4 रन भी बन गए। फिर उन्होंने अगली बॉल पर बैटर को LBW कर दिया।
ओवर की दूसरी गेंद पर शाहीन ने बैटर को बोल्ड किया। तीसरी और चौथी गेंद पर एक-एक रन आया। ओवर की पांचवीं बॉल पर बैटर कैच आउट हो गया और छठी गेंद पर शाहीन ने बैटर को बोल्ड कर ओवर खत्म किया। उन्होंने ओवर में 7 रन दिए और 4 विकेट झटके।
वाइड से ओवर शुरू किया, बोल्ड से खत्म
शाहीन इस वक्त इंग्लैंड के टी-20 ब्लास्ट में नॉटिंघमशायर से खेल रहे हैं। शुक्रवार देर रात नॉटिंघम के मैदान पर उनकी टीम का सामना बर्मिंघम (वारविकशायर) से हुआ। यहां शाहीन दूसरी पारी के पहले ही ओवर में बॉलिंग करने आए और 4 विकेट निकाल लिए।
पढ़ें उनके ओवर में क्या हुआ...
टॉप-5 में 3 बैटर खाता भी नहीं खोल सके
बर्मिंघम के टॉप-5 बैटर में 3 प्लेयर्स खाता भी नहीं खोल सके, वहीं क्रिस बेंजामिन एक ही रन बना सके। ओपनर रॉब यीट्स ने 46 गेंद पर 65 रन बनाए और अपनी टीम को जीत के करीब ले गए। उनके अलावा ग्लेन मैक्सवेल ने 19, जैकब बीथेल और जैक लिन्टॉट ने 27-27 रन बनाए और अपनी टीम को 2 विकेट से रोमांचक जीत दिला दी।
टॉस हारकर पहले बैटिंग करने उतरी नॉटिंघम ने 20 ओवर में 168 रन बनाए। टॉम मूर्स ने 73 रन बनाए। टीम के बाकी बैटर्स में लिंडन जेम्स ने 37 और जो क्लार्क ने 26 रन बनाए। बाकी कोई भी बैटर 10 रन से ज्यादा नहीं बना सका। बर्मिंघम से पाकिस्तान के ही हसन अली ने 3 विकेट लिए। वहीं जैक लिन्टॉट को भी 3 और मैक्सवेल को 2 विकेट मिले।
शाहीन ने वाइड से 12 रन दिए
शाहीन ने पहले ओवर में 7 रन दिए, इनमें 2 रन बैट से और 5 रन वाइड से आए। उनके दूसरे ओवर में 12 रन बने, वाइड से 7 रन और बैट से 3 रन आए, जबकि 2 रन लेग बाय से गए। शाहीन ने अपने तीसरे ओवर में 4 रन दिए और 2 डॉट बॉल फेंकी।
उन्होंने पारी का 19वां ओवर फेंका, यहां टीम को 9 रन डिफेंड करने थे, लेकिन उनके ओवर में 8 रन बन गए। शाहीन ने शुरुआती 3 गेंदें डॉट कराईं, लेकिन आखिरी 3 गेंदों पर 8 रन बन गए। आखिरी ओवर में टीम के पास एक ही रन बचा। बर्मिंघम के बैटर ने पहली ही गेंद पर चौका लगाया और टीम को जीत दिला दी।
ग्रुप में चौथे नंबर पर नॉटिंघम 
बर्मिंघम से हार के बाद नॉटिंघमशायर की टीम टी-20 ब्लास्ट के साउथ ग्रुप में चौथे नंबर पर आ गई। टीम के 13 मैचों में 14 पॉइंट्स हैं। टीम का एक मैच और बाकी है। वहीं बर्मिंघम टीम 13 मैचों में 10 जीत के बाद 20 पॉइंट्स लेकर पॉइंट्स टेबल में टॉप पर है। लैंकशायर और वरसेस्टरशायर दूसरे और तीसरे नंबर पर हैं। दोनों के 15-15 पॉइंट्स हैं।
टी-20 ब्लास्ट में 18 टीमों को 2 ग्रुप में बांटा गया। दोनों ग्रुप से 4-4 टीमें क्वार्टर फाइनल राउंड में जाएंगी। क्वार्टर फाइनल राउंड 6 जुलाई से शुरू होंगे। 15 जुलाई को टूर्नामेंट के 2 सेमीफाइनल और फाइनल खेला जाएगा। पिछले सीजन हैम्पशायर ने रोमांचक फाइनल में लैंकशायर को एक रन से हराकर खिताब जीता था।
